Raadio Kuku saade “Loodusajakiri” on järjepidevalt eetris olnud alates 2007. aastast. Esimeste saadete autor oli toonane ajakirja Horisont toimetaja Toomas Tiivel. Samal aastal võttis saate juhtimise üle pika raadiotöö kogemusega MTÜ Loodusajakirja sõnumitoimetaja Toomas Jüriado, ajakirja Eesti Mets tutvustas kuni 2015. aasta lõpuni Eesti Metsa peatoimetaja Henrik Relve. Alates 2018. aasta suvest on “Loodusajakirja” saatejuht Tiiu Rööp. 2008. aastast on saated järelkuulatavad ka raadio Kuku taskuhäälingus.
Raadiosaated
Loodusajakirja raadiosaated
2020 saated
Loodusajakiri 2020-03-26
Avaldatud: 26. märts 2020
Stuudios on külas Horisondi peatoimetaja Ulvar Käärt, kaasas ajakirja värske, märtsi-aprilli number, millest saab lugeda nii seljaajutraumade võimalikust ravist; veekriisist; linnaloomade sugulisest valikust; Schrödingeri kassi paradoksist kui ka Vepsamaast; samuti intervjuud Eesti kirjandusmuuseumi rahvaluule arhiivi juhi Risto Järvega. Saadet juhib Tiiu Rööp.
Loodusajakiri 2020-03-19
Avaldatud: 19. märts 2020
Ajakirja Eesti Mets kevadnumbrist saab lugeda nii uudsest Bioatlasest kui ka arutelu huntide, karude, põtrade ja metskitsede arvukuse teemal; samuti pikemat usutlust Ülo Viilupiga ning Eesti maaülikoolis läbi viidud turberaie uuringust. Ajakirja tutvustab Eesti Metsa peatoimetaja Kristiina Viiron. Saadet juhib Tiiu Rööp.
Loodusajakiri 2020-03-12
Avaldatud: 12. märts 2020
Ajakirja Eesti Loodus märtsinumbrist saab lugeda šaakalist, uustulnukast Põhja-Euroopas. Saates on külas Peep Männil Keskkonnaagentuurist, kellelt uurime, miks šaakal on viimastel aastakümnetel asustanud uusi regioone; kas Eestis leidub šaakali jaoks elupaiku ning kas sarnaselt linnarebastele võiksid linnaeluga kohaneda ka šaakalid? Saadet juhib Tiiu Rööp.
Loodusajakiri 2020-03-05
Avaldatud: 5. märts 2020
Ajakirja Eesti Loodus märtsinumber keskendub imetajatele. Lugeda saab nii Eesti imetajafauna uutest liikidest, kellest põhjalikumalt peatutakse šaakalil, väike-vesimutil ja metslemmingul kui ka karuga seotud muistenditest. Lisaks kirjutatakse 40-aastasest Eesti terioloogia seltsist; Ahvenamaast; Eesti kõige kulukamatest ilmarekorditest ja paljust muustki. Ajakirja tutvustab Eesti Looduse peatoimetaja Toomas Kukk. Saatejuht on Tiiu Rööp.
Loodusajakiri 2020-02-27
Avaldatud: 27. veebruar 2020
Ajakirja Eesti Mets talvenumbrist saab lugeda, kuidas metsast on võimalik raha välja tuua mitmel erineval moel, keskendudes mittepuidulistele metsasaadustele. Saates räägime mustikatest kui ühest metsa kõrvalsaadusest. Külas on TÜ looduskaitsebioloogia teadur Liina Remm, kes on uurinud mustikakorjajaid Eestis. Saatejuht on Tiiu Rööp.
Loodusajakiri 2020-02-20
Avaldatud: 20. veebruar 2020
Saates on külas TÜ loodusressursside õppetooli doktorant Triin Kaasiku. Räägime, kes kuuluvad niidukahlajate linnurühma; kes käivad nende pesi rüüstamas ja miks oleks niidukahlajate elu parem, kui Eestis oleks rohkem hunte. Saatejuht on Tiiu Rööp.
Loodusajakiri 2020-02-13
Avaldatud: 13. veebruar 2020
Kahes järjestikuses ajakirja Horisont numbris kirjutavad astronoom Tõnu Viik ja geodeesiateadlane Jüri Randjärv Struve ja Tenneri teekonnast maa kuju mõõtmiseni. Saates on külas Tõnu Viik, kellelt kuuleme, kelle eestvedamisel jõudis Struve geodeetiline kaar maailma kultuuripärandi nimistusse ja kuidas Auvere mõisavalitseja pojast Carl Tennerist sai oluline Tsaari-Venemaa topograafia arendaja. Saatejuht on Tiiu Rööp.
Loodusajakiri 2020-02-06
Avaldatud: 6. veebruar 2020
Ajakirja Eesti Loodus veebruarinumber on merekeskne: lugeda saab põhjalikku ülevaadet Fabian Gottlieb von Bellingshauseni ekspeditsioonist Lõuna-Jäämerele; Eesti mereala tuleviku kavandamisest; nahkhiireuuringutest merel; mereheinakoosluste taastamisest rannikumeres, aga ka niidukahlajate arvukuse langusest. Ajakirjast leiab ka pikema intervjuu hülgeuurija Ivar Jüssiga. Saatekülaliseks on Eesti Looduse peatoimetaja Toomas Kukk.
Loodusajakiri 2020-01-30
Avaldatud: 30. jaanuar 2020
Ajakirja Eesti Mets talvenumbris kirjutatakse 200-aastasest Vardi loometsast. Saates räägime loometsadest laiemalt: millist metsa nimetatakse loometsaks; mille poolest erinevad leesika-, kastiku- ja lubikaloo; millal tehti Eestis loopealsete metsastamiskatseid ja mida on neist katsetest õppida. Saates on külas Tartu ülikooli maastikuökoloogia ja keskkonnakaitse teadur Anneli Palo. Saatejuht on Tiiu Rööp.
Loodusajakiri 2020-01-23
Avaldatud: 23. jaanuar 2020
Ajakirja Horisont jaanuari-veebruarinumber on lugejavalmis: ajakirjas kirjutatakse Tartu rahulepingust ja Kihnu kultuuriruumist; eesti päritolu geodeedist Carl Friedrich Tennerist; eSwatinist ning umhlangast; ökoloogilistest lõksudest ehk meelitavatest mülgastest, aga ka müüonist. Intervjuust TTÜ analüütilise keemia kaasprofessori Riina Aavaga saab teadmisi supramolekulaarsest keemiast. Ajakirja tutvustab Horisondi peatoimetaja Ulvar Käärt.
Loodusajakiri 2020-01-16
Avaldatud: 16. jaanuar 2020
Saates on külas Eesti ornitoloogiaühingu juht Margus Ots, kellega räägime aasta linnust – tuttpütist ning lääne-pöialpoisist, kes veel eelmisel sajandil oli Eestis üliharuldane külaline.
Loodusajakiri 2020-01-09
Avaldatud: 9. jaanuar 2020
Ajakirja Horisont 2019. aasta 6. numbrist saab lugeda elust radooniohtlikus keskkonnas. Radoonist räägime ka saates: uurime, mida teadlastelt radooniga seoses enim küsitakse; kuidas soomlased radoonikindlaid maju ehitavad ja kas kodune radooniandur on ulme või reaalselt vajalik seade. Saatekülaliseks on Tallinna tehnikakõrgkooli dotsent Rein Koch. Saatejuht on Tiiu Rööp.
Loodusajakiri 2020-01-02
Avaldatud: 2. jaanuar 2020
Ajakirja Eesti Loodus jaanuarinumber keskendub aasta olenditele: tutvustatakse aasta lindu, puud, sammalt, seent, liblikat ja orhideed. Veel saab ajakirjast lugeda ohu- ja allikarikkast Kavilda ürgorust; suur-konnakotka elust-olust Valgevenes; lääne-pöialpoisist, kellest on saanud Eesti „püsielanik“; pikemat intervjuud samblateadlase Nele Ingerpuuga ning paljust muustki huvitavast. Ajakirja tutvustab Eesti Looduse peatoimetaja Toomas Kukk. Saatejuht on Tiiu Rööp.